2016. gada 14. jūnijā Noteikumi Nr. 367

Rīgā (prot. Nr. 29 15. §)

**Noteikumi par pārvietošanas dokumentu**

**personai, kurai piešķirta pagaidu aizsardzība**

Izdoti saskaņā ar Patvēruma

[likuma](http://likumi.lv/ta/id/194029-patveruma-likums) [66. panta](http://likumi.lv/ta/id/194029-patveruma-likums#p38) pirmo daļu

1. Noteikumi nosaka tādas personas pārvietošanas dokumenta paraugu, kurai piešķirta pagaidu aizsardzība (turpmāk – persona), pārvietošanas dokumenta izsniegšanas kārtību, kā arī apmaiņai starp Eiropas Savienības dalībvalstīm (turpmāk – dalībvalsts) nepieciešamās informācijas apjomu, lai nodrošinātu personas pārvietošanu.

2. Ja nepieciešams nodrošināt personas pārvietošanu uz citu dalībvalsti, Pilsonības un migrācijas lietu pārvalde (turpmāk – pārvalde) attiecīgajai personai izsniedz vienreizēju pārvietošanas dokumentu (pielikums).

3. Pārvietošanas dokumentu ar zīmogu un parakstu apstiprina pārvaldes priekšnieks vai viņa pilnvarota amatpersona.

4. Pārvietošanas dokumentā iekļauj šādu informāciju:

4.1. par dokumentu:

4.1.1. numurs;

4.1.2. izsniegšanas vieta;

4.1.3. izsniegšanas datums;

4.1.4. izsniedzējiestādes nosaukums;

4.2. par personu:

4.2.1. vārds (vārdi), uzvārds;

4.2.2. dzimšanas vieta un datums;

4.2.3. dzimums;

4.2.4. valstiskā piederība;

4.3. valsts, no kuras persona pārsūtīta;

4.4. valsts, uz kuru personu pārsūta;

4.5. personas ierašanās laiks valstī, uz kuru to pārsūta;

4.6. atbildīgā pieaugušā vārds (vārdi) un uzvārds, ja pārsūtīšanas dokumentu izsniedz nepilngadīgai personai;

4.7. informācija par dokumentiem, uz kuru pamata persona ir identificēta.

5. Lai noformētu pārvietošanas dokumentu, persona pārvaldē iesniedz divas fotogrāfijas (35 x 45 mm), kas izgatavotas no viena fotonegatīva. Ja persona nevar iesniegt atbilstošas fotogrāfijas, personu nofotografē pārvaldē.

6. Informācijas apmaiņu starp dalībvalstīm, lai personu varētu pārvietot (turpmāk – informācijas apmaiņa), nodrošina pārvalde.

7. Informācijas apmaiņa ietver šādas ziņas:

7.1. par personu:

7.1.1. vārds (vārdi), uzvārds;

7.1.2. valstiskā piederība;

7.1.3. dzimšanas datums un vieta;

7.1.4. ģimenes stāvoklis, radniecība;

7.2. ziņas par personu apliecinošu dokumentu un ceļošanas dokumentu;

7.3. ziņas par dokumentiem, kas apliecina ģimenes stāvokli vai radniecību;

7.4. ziņas par uzturēšanās atļaujām, vīzām vai lēmumiem par atteikumu izsniegt uzturēšanās atļauju, ko personai izsniegusi dalībvalsts, un par dokumentiem, ar kuriem pamatoti minētie lēmumi;

7.5. ziņas par uzturēšanās atļauju un vīzu pieteikumiem, ko attiecīgā persona ir iesniegusi dalībvalstī, un to izskatīšanas stadiju.

8. Papildus šo noteikumu [7.](http://likumi.lv/ta/id/204704-noteikumi-par-tadas-personas-parvietosanas-dokumenta-paraugu-kurai-pieskirta-pagaidu-aizsardziba-parvietosanas-dokumenta-izsnie...#p8) punktā minētajām ziņām informācijas apmaiņa var ietvert arī citus būtiskus faktus, lai noteiktu personas identitāti vai radniecību.

9. Atzīt par spēku zaudējušiem Ministru kabineta 2010. gada 2. februāra noteikumus Nr. 95 "Noteikumi par tādas personas pārvietošanas dokumenta paraugu, kurai piešķirta pagaidu aizsardzība, pārvietošanas dokumenta izsniegšanas kārtību un apmaiņai starp dalībvalstīm nepieciešamās informācijas apjomu" (Latvijas Vēstnesis, 2010, 21. nr.).

**Informatīva atsauce uz Eiropas Savienības direktīvu**

Noteikumos iekļautas tiesību normas, kas izriet no Padomes 2001. gada 20. jūlija Direktīvas [2001/55/EK](http://eur-lex.europa.eu/eli/dir/2001/55?locale=LV) par obligātajiem standartiem, lai pārvietoto personu masveida pieplūduma gadījumā sniegtu tām pagaidu aizsardzību, un par pasākumiem, lai līdzsvarotu dalībvalstu pūliņus, uzņemot šādas personas un uzņemoties ar to saistītās sekas.

Ministru prezidents Māris Kučinskis

Iekšlietu ministrs Rihards Kozlovskis